**Predstavitev zaposlitvenega dogodka Skok v zaposlitev**

Zavod RS za zaposlovanje, Območna služba Velenje, organizira **zaposlitveni dogodek**, in sicer v **sredo, 6. 3. 2024,** med **9. in 14. uro, v dvorani Centra Nova, Šaleška cesta 21, Velenje**. Dogodek, ki poteka pod sloganom **Skok v zaposlitev**, je namenjen brezposelnim osebam in iskalcem zaposlitve ter vsem zainteresiranim, ki iščejo nove zaposlitvene priložnosti.

»Takšni dogodki so nedvomno zelo pomembni, saj povezujejo delodajalce z iskalci zaposlitve in tako vzpodbujajo večje možnosti zaposlovanja oziroma priložnosti za delo ter posledično tudi karierni razvoj posameznika,« je prepričana direktorica Območne službe Velenje, Blanka Pečnik Črnko.

Na dogodku bo sodelovalo 18 delodajalcev iz predelovalnih dejavnosti, energetike in gradbeništva, Slovenska vojska ter Policija, ki bodo predstavili pestro paleto svojih dejavnosti in delovnih priložnosti na trgu dela. »Prav v teh dejavnostih smo v letu 2023 imeli na OS Velenje zelo veliko objavljenih prostih delovnih mest, ki pa smo jih le delno uspeli pokriti. Gre seveda za deficitarne poklice, zato so prav takšni dogodki, kjer se neposredno spoznajo iskalci zaposlitve in delodajalci, še posebej vzpodbudni,« poudari direktorica velenjske območne službe Zavoda RS za zaposlovanje.

Dogodku se pridružujeta tudi Območna obrtno-podjetniška zbornica Velenje ter Savinjsko-šaleška gospodarska zbornica, ki sta med svojimi člani vzpodbujala sodelovanje na tem dogodku.

Obiskovalci se bodo lahko z delodajalci neposredno pogovorili in navezali stike z njimi, preverili prosta delovna mesta ter zaposlitvene možnosti. O svoji karieri se bodo obiskovalci imeli možnost posvetovati tudi z izkušenimi svetovalci Zavoda RS za zaposlovanje in EURES svetovalci.

EURES (European employment services)

EURES je mreža služb za zaposlovanje in njihovih partnerjev, ki že od leta 1994 podpira prost pretok delavcev med državami Evropske unije, Švico, Islandijo, Lihtenštajnom in Norveško. Mrežo upravlja Evropski organ za delo. Prav v letošnjem letu Eures obeležuje 30-letnico delovanja. V praksi zagotavlja storitve prek Evropskega portala za zaposlitveno mobilnost in mreže približno tisoč svetovalcev EURES, ki so vsak dan v stiku z iskalci zaposlitve in delodajalci po Evropi. Nudijo informacije o prostih delovnih mestih, o pogojih življenja in dela ter posredujejo ustrezne kandidate delodajalcem. Organizirajo različne zaposlitvene in druge dogodke.

S pomočjo Sheme zaposlitvene mobilnosti EURES nudi tudi manjše finančne podpore za iskanje zaposlitve v drugi državi Evropske unije, Islandiji ali na Norveškem, in sicer pri stroških za zaposlitveni razgovor, selitev, priznavanje izobraževanja, jezikovni tečaj in stroških za dodatne potrebe.

**Število razstavljavcev:** 18

**Objavljenih prostih delovnih mest:** več kot 250.

Prosta delovna mesta: tesar, ključavničar, varilec, upravljalec z lesno obdelovalnimi stroji, montažer, varnostnik, proizvodnji delavec, strojnik, vzdrževalec, voznik delovnega stroja – viličarist, transporter, vodja projektov, tehnolog projekta (elektro, strojno področje), elektro monter, strojni monter, vodja del (elektro, strojno področje), zidar, železokrivec, računovodja in administrativna dela, manipulant v proizvodnji, manipulant priprave dela, pomočnik tiskarja, vzdrževalec, vojak, višji policist, inženir za investicije in vzdrževanje ter še veliko drugih.

**SODELUJOČI RAZSTAVLJAVCI:**

BAPA d.o.o.

Elektro Celje d.d.

Esotech d.d.

GEP Štalekar d.o.o.

Gorenje gospodinjski aparati d.o.o.

Gorenje I.P.C.

Hisense Europe Electronics d.o.o.

HTZ I.P. d.o.o.

KLS d.o.o.

Ministrstvo za obrambo – Slovenska vojska

Nieros Metal d.o.o.

PLP d.o.o.

Ministrstvo za notranje zadeve – Policija

Premogovnik Velenje d.o.o.

Rihter d.o.o.

Sipoteh d.o.o.

TEŠ d.o.o.

Turna d.o.o.

Med delodajalci so kar **tri invalidska podjetja**, kar pomeni tudi zaposlitvene možnosti za invalidne osebe, ki v strukturi brezposelnih oseb predstavljajo skoraj ¼ vseh brezposelnih (23,6%). V lanskem letu pa se je v Območni službi Velenje zaposlilo kar **250 invalidnih oseb.**

Zagotovo bodo v prihodnje potrebne tudi migracije/zaposlovanje tujih delavcev, v kolikor bomo hoteli zapolniti vrzel med ponudbo in povpraševanjem. V ta namen je Zavod RS za zaposlovanje že v preteklem letu izvedel več zaposlitvenih dogodkov tujini, predvsem v državah bivše Jugoslavije, v Bosni in Hercegovini in Severni Makedoniji, v letošnjem letu pa v Črni Gori.

»Napovedi zaposlovanja so za OS Velenje ugodne. Že v prvih dveh mesecih letošnjega leta beležimo velik odliv brezposelnih oseb v zaposlitev, zlasti na področju predelovalnih dejavnosti, gradbeništva, poslovnih in storitvenih dejavnosti. Napovedi večjega odpuščanja trenutno nimamo, budno pa spremljamo in se pripravljamo na dogajanje na področju prestrukturiranja premogovništva v naši regiji.«

Več informacij: Služba za odnose z javnostmi, soj.zrsz@ess.gov.si

Spletna stran: [www.ess.gov.si](http://www.ess.gov.si).